**บทที่ 1**

**บทนำ**

**1.1 ที่มาและความสำคัญของปัญหา**

 การเปลี่ยนผ่านของโลกเข้าสู่ยุคโลกาภิวัตน์ มีอิทธิพลส่งผลทำให้การบริหารงานของภาครัฐ ทั่วโลกจำเป็นต้องมีการเปลี่ยนแปลงในหลาย ๆ ด้าน เช่น การผลักดันให้เพิ่มประสิทธิภาพการบริหาร การเปิดโอกาสให้ภาคประชาชนได้เข้ามามีส่วนร่วมในการบริหารงานมากขึ้น การผลักดันให้มีการแปรรูปรัฐวิสาหกิจ เพื่อเพิ่มศักยภาพในการบริหารงาน รวมถึงมีการนำเอามาตรฐานทาง การบริหาร ศีลธรรม และจริยธรรม เข้ามาใช้ในการทำงานของภาครัฐ การเปลี่ยนแปลงดังกล่าวได้ทำให้เกิดผลกระทบต่อประเทศต่าง ๆ รวมถึงประเทศไทย จนต้องมีการปฏิรูประบบราชการ เพื่อสร้างให้การบริหารงานมีประสิทธิภาพเพิ่มสูงขึ้น อันนำไปสู่การตอบสนองต่อความต้องการของประชาชนได้อย่างมีคุณภาพในปัจจุบันสภาพการณ์ของประเทศไทยได้มีการเปลี่ยนแปลงไปอย่างมาก ทั้งในด้านเศรษฐกิจ สังคม และการเมือง ซึ่งส่งผลกระทบทั้งทางตรงและทางอ้อมต่อวิถีชีวิตของประชาชนอย่างกว้างขวาง (เกรียงศักดิ์ เจริญวงศ์ศักดิ์, 2556, น. 20 - 22)

 การปกครองส่วนท้องถิ่น (Local Government) ถือเป็นรูปแบบการปกครองที่สำคัญในทางการเมืองการปกครองของชุมชนในระบบประชาธิปไตย ซึ่งในทางทฤษฎีของการปกครอง จะพบว่า ภาระหน้าที่ของรัฐบาลในการบริหารการปกครองนั้น มีอยู่อย่างมากมายทั้งในด้านมหภาคและจุลภาค เพื่อทำให้ประชาชนได้รับความสุข ความสะดวกสบายในการดำรงชีวิต รวมถึงประเทศชาติเกิดความมั่นคงในด้านต่าง ๆ เช่น การเมือง เศรษฐกิจ และสังคม เป็นต้น (วุฒิสาร ตันไชย, 2547) จากการศึกษาแนวคิดของนักวิชาการที่ได้เสนอเกี่ยวกับการพัฒนาระบบการบริหารจัดการขององค์กรปกครองส่วนท้องถิ่นพบว่า มีความสอดคล้องกันหลายประเด็น ได้แก่ องค์กรปกครองส่วนท้องถิ่นต้องมีความรู้สมัยใหม่ที่เกี่ยวข้อง เพื่อนำความรู้นั้นมาบริหารจัดการภายในองค์การให้มีประสิทธิภาพ องค์กรปกครองส่วนท้องถิ่นต้องมีเป้าหมายที่ชัดเจนในการพัฒนา เพื่อนำความรู้มาปรับใช้ได้อย่างเหมาะสม และเกิดการพัฒนาตามวัตถุประสงค์ องค์กรปกครองส่วนท้องถิ่นต้องปรับปรุงรูปแบบการทำงานให้มีประสิทธิภาพเพิ่มมากขึ้น ไม่ยึดติดกับรูปแบบเดิม ๆ โดยมุ่งเน้นไปที่ผลประโยชน์ของประชาชนในระยะยาวมากกว่าผลประโยชน์ทางการเมืองที่หวังผลเฉพาะหน้า หากรัฐบาลสามารถผลักดันให้เกิดกลไก ในการพัฒนาประสิทธิภาพในการบริหารจัดการขององค์กรปกครองส่วนท้องถิ่นได้ ก็จะช่วยให้ประชาชนได้รับบริการสาธารณะที่มีคุณภาพ และเกิดการพัฒนาในระดับฐานรากของสังคมที่เข้มแข็งได้อย่างยั่งยืน (กรมส่งเสริมการปกครองส่วนท้องถิ่น, 2555)

 การดำเนินการสร้างธรรมาภิบาลในภาคราชการ เกิดขึ้นตามระเบียบสำนักนายกรัฐมนตรีว่าด้วยการสร้างระบบบริหารกิจการบ้านเมืองและสังคมที่ดี พ.ศ. 2542 และประกาศราชกิจจานุเบกษา เมื่อวันที่ 10 สิงหาคม 2542 ระเบียบนี้มีผลใช้บังคับกับหน่วยงานของรัฐตั้งแต่วันที่ 11 สิงหาคม 2542 (ก.พ.) สำนักงานคณะกรรมการพัฒนาระบบราชการ สำนักงบประมาณ และสำนักงานคณะกรรมการพัฒนาเศรษฐกิจและสังคมแห่งชาติ (พระปกเกล้า, 2546, น. 1) โดยระเบียบนี้กำหนดให้ทุกหน่วยงานของรัฐ ดำเนินการบริหารจัดการโดยยึดหลักการ 6 หลักได้แก่ หลักนิติธรรม, หลักคุณธรรม, หลักความโปร่งใส, หลักความมีส่วนร่วม, หลักความรับผิดชอบ และหลักความคุ้มค่า (สถาบันพระปกเกล้า, 2546, น. 12 - 13)

 ในส่วนขององค์กรปกครองส่วนท้องถิ่นนั้น ได้นำหลักธรรมาภิบาลมาใช้ตามพระราชบัญญัติระเบียบบริหารราชการแผ่นดิน พ.ศ. 2534 แก้ไขเพิ่มเติม โดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 โดยกำหนดให้มีการปรับปรุงระเบียบบริหารราชการแผ่นดิน เพื่อให้สามารถปฏิบัติงานตอบสนองต่อการพัฒนาประเทศ และการให้บริการประชาชนได้อย่างมีประสิทธิภาพเพิ่มขึ้น โดยได้มีการตราพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 เพื่อเป็นแนวทางในการบริหารกำกับการปฏิบัติราชการของส่วนต่าง ๆ พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 ข้อ 52 กำหนดให้องค์กรปกครองส่วนท้องถิ่น จัดทำหลักเกณฑ์ และวิธีการบริหารกิจการบ้านเมืองที่ดี ตามแนวพระราชกฤษฎีกาดังกล่าว กรมส่งเสริมการปกครองส่วนท้องถิ่นร่วมกับสำนักงานปลัดสำนักนายกรัฐมนตรี สำนักงานคณะกรรมการพัฒนาระบบราชการ ผู้แทนสมาคม องค์การบริหารส่วนจังหวัดแห่งประเทศไทย สมาคมสันนิบาตเทศบาลแห่งประเทศไทย และสมาคมองค์การบริหารส่วนตำบลแห่งประเทศไทย จึงได้จัดทำหลักเกณฑ์การบริหารกิจการบ้านเมืองที่ดีขึ้น เพื่อให้องค์กรปกครองส่วนท้องถิ่นสามารถนำไปใช้เป็นแนวทางในการปฏิบัติราชการ เพื่อให้เกิดประโยชน์สุขแก่ประชาชน โดยรัฐมนตรีว่าการกระทรวงมหาดไทยได้ลงนามในหนังสือกระทรวงมหาดไทยที่ มท 0892.4 / ว 2929 ลงวันที่ 31 สิงหาคม 2550 จัดส่งหลักเกณฑ์การบริหารจัดการที่ดีขององค์กรปกครองส่วนท้องถิ่น ให้จังหวัดแจกจ่ายให้ทุกองค์กรปกครองส่วนท้องถิ่นได้ถือปฏิบัติตามหลักเกณฑ์ดังกล่าว (กรมส่งเสริมการปกครองส่วนท้องถิ่น, 2555, น. 114)

 องค์กรปกครองส่วนท้องถิ่น นับเป็นหน่วยงานที่มีความใกล้ชิดกับประชาชนอย่างมากมีศักยภาพในการให้บริการสาธารณะ แก้ปัญหาความเดือดร้อน และตอบสนองความต้องการของประชาชนได้อย่างแท้จริง แต่ในช่วงระยะเวลาที่ผ่านมา ปรากฏว่าข่าวทางสื่อมวลชน ทั้งหนังสือพิมพ์, วิทยุ, โทรทัศน์ และสื่ออื่น ๆ ว่ามีการทุจริตคอร์รัปชั่นหลายรูปแบบในองค์การปกครองส่วนท้องถิ่น เป็นสาเหตุของการหย่อนประสิทธิภาพในการบริหารและในการพัฒนาท้องถิ่นให้เจริญก้าวหน้าตามเจตนารมณ์ของการกระจายอำนาจ สิ่งที่ท้าทายองค์กรปกครองส่วนท้องถิ่นในขณะนี้คือ การปรับกลยุทธ์ ทัศนคติ วิธีคิด วิธีการทำงานของบุคลากรขององค์กรปกครองส่วนท้องถิ่นให้ไปสู่การเป็นข้าราชการยุคใหม่ มุ่งปฏิบัติงานเพื่อเป้าหมาย คือการพัฒนาท้องถิ่นให้เจริญก้าวหน้าและให้พี่น้องประชาชนได้มีคุณภาพชีวิตมีความเป็นอยู่ที่ดีขึ้น และการที่จะปฏิบัติงานให้บรรลุเป้าหมายดังกล่าวได้ต้องมีความถึงพร้อมในหลักธรรมาภิบาล (สำนักงานป้องกันและปราบปรามทุจริตแห่งชาติ, 2552, น. 20 - 25)

 องค์การบริหารส่วนตำบลจุมพล อำเภอโพนพิสัย จังหวัดหนองคาย เป็นอีกองค์กรที่พบปัญหาเบื้องต้น ที่ส่งต่อประสิทธิผลในการบริหารงานเช่นกัน คือ ปัญหาด้านบุคลากรที่ไม่เพียงพอ จึงทำให้ผู้ปฏิบัติงานรับภาระงานมาก มีการปรับเปลี่ยนบุคลากรอยู่ตลอดเวลาในลักษณะของการโอนย้าย ส่งผลให้เกิดปัญหาการขาดความต่อเนื่องในการดำเนินงาน การรับผิดชอบงาน โดยเฉพาะบุคลากรที่เคยผ่านการอบรม สถานที่ในการจัดเก็บเครื่องมืออุปกรณ์ไม่เพียงพอ ไม่เป็นกิจจะลักษณะ ขาดการจัดเก็บข้อมูลข่าวสารที่เป็นระบบ และขาดความเชื่อมโยงข้อมูลข่าวสารระหว่างส่วนราชการ และขาดบุคลากรที่มีประสบการณ์ ความรู้ ความสามารถในด้านระบบเทคโนโลยีสารสนเทศสมัยใหม่ จึงส่งผลกระทบต่อภาคประชาชนในพื้นที่ สภาพการณ์ปัจจุบันในการบริหารงานขององค์การบริหารส่วนตำบลจุมพล อำเภอโพนพิสัย จังหวัดหนองคาย มีความสลับซับซ้อนมากยิ่งขึ้นกว่าในอดีตอย่างมาก โดยเฉพาะในสังคมกึ่งเมืองกึ่งชนบทที่ต้องมีแนวทางการบริหารจัดการ ที่หลากหลาย และต้องสามารถปรับเปลี่ยนรูปแบบและวิธีการทำงานได้อย่างยืดหยุ่นตลอดเวลา อันเนื่องมาจากปัจจัยทั้งภายในและภายนอกองค์การ เช่น แรงกดดันเรื่องการจัดการต้นทุน ข้อจำกัดในเรื่องคุณภาพการบริการกระบวนการทำงาน และการบริหารงานที่ล่าช้า ปัญหาความไม่โปร่งใสในการทำงาน ความหลากหลายของความต้องการของผู้ใช้บริการ ความรุนแรงในการแข่งขัน กระแสความนิยมของเครื่องมือทางการจัดการ ความต้องการได้รับการยอมรับจากสาธารณชนหรือองค์การอื่น ตลอดจนนโยบายของรัฐบาลที่ต้องการปรับปรุงองค์การบริหารส่วนตำบลให้มีการทำงานได้อย่างมีระสิทธิภาพและประสิทธิผลมากยิ่งขึ้น ประกอบกับกระแสแนวคิดการจัดการภาครัฐแนวใหม่ (New Public Management) ที่ได้แพร่หลายในหลายประเทศ (สำนักงานท้องถิ่นอำเภอโพนพิสัย, 2558, น. 22 - 24)

 จากที่กล่าวมาแสดงให้เห็นว่า การดำเนินงานตามเป้าหมายของหลักธรรมาภิบาล เป็นการบริหารราชการ เพื่อบรรลุเป้าหมาย เพื่อให้เกิดประโยชน์สุขแก่ประชาชน เกิดผลสัมฤทธิ์ต่อภารกิจของรัฐ มีประสิทธิภาพและเกิดความคุ้มค่าในเชิงภารกิจของรัฐ มีการปรับปรุงภารกิจของส่วนราชการให้ทันต่อสถานการณ์ ประชาชนได้รับการอำนวยความสะดวก และได้รับการตอบสนองความต้องการ แสวงหาแนวทางที่เหมาะสมในประเด็นต่าง ๆ ที่เกี่ยวข้องกับการเสริมสร้าง และการพัฒนาองค์การบริหารส่วนตำบลให้สามารถดำเนินงานได้อย่างมีประสิทธิภาพ ผู้วิจัยจึงสนใจที่จะศึกษาเรื่อง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย เพื่อนำผลการวิจัยที่ได้ ไปประยุกต์ใช้ในการบริหารงานให้เกิดประสิทธิภาพในการบริหารงาน ทั้งยังช่วยให้การขับเคลื่อนกิจกรรมที่เกี่ยวข้องให้บรรลุผลสำเร็จได้อย่างมีประสิทธิภาพ และเกิดประโยชน์สูงสุดต่อประชาชนยิ่งขึ้นไป

**1.2 วัตถุประสงค์การวิจัย**

 1.2.1 เพื่อศึกษาระดับการดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย

 1.2.2 เพื่อเปรียบเทียบการดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย จำแนกตามสถานะตำแหน่ง และหมู่บ้านที่อยู่อาศัย 1.2.3 เพื่อศึกษาข้อเสนอแนะเกี่ยวกับการดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย

**1.3 สมมุติฐานการวิจัย**

 1.3.1 การดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย อยู่ในระดับมาก

 1.3.2 คณะกรรมการหมู่บ้านที่มีสถานะตำแหน่ง และหมู่บ้านที่อยู่อาศัย ที่ต่างกันมีความคิดเห็นต่อการดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพลอำเภอโพนพิสัย จังหวัดหนองคาย แตกต่างกัน

**1.4 ขอบเขตการวิจัย**

 การวิจัยเรื่อง การดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ผู้วิจัยได้กำหนดขอบเขตการวิจัย ไว้ดังนี้

 **1.4.1 ขอบเขตด้านเนื้อหา**

 ผู้วิจัยใช้กรอบแนวคิดการดำเนินงานตามเป้าหมายหลักธรรมาภิบาล ตามพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 มาตรา 6 - 53 (พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546, 2546) ประกอบด้วย

 1.4.1.1 ด้านการเกิดประโยชน์สุขของประชาชน

 1.4.1.2 ด้านการเกิดผลสัมฤทธิ์ต่อภารกิจของรัฐ

 1.4.1.3 ด้านการมีประสิทธิภาพ และเกิดความคุ้มค่าในเชิงภารกิจของรัฐ

 1.4.1.4 ด้านการลดขั้นตอนการปฏิบัติงาน

 1.4.1.5 ด้านการปรับปรุงภารกิจให้ทันต่อสถานการณ์

 1.4.1.6 ด้านการอำนวยความสะดวก และตอบสนองต่อความต้องการของประชาชน 1.4.1.7 ด้านการประเมินผลการปฏิบัติราชการอย่างสม่ำเสมอ

 **1.4.2 ขอบเขตด้านพื้นที่วิจัย**

 1.4.2.1 พื้นที่วิจัย คือ ในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย

 **1.4.3 ประชากรและกลุ่มตัวอย่าง**

 1.4.3.1 ประชากร ได้แก่ คณะกรรมการหมู่บ้านในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย จำนวน 364 คน

 1.4.3.2 กลุ่มตัวอย่าง ได้แก่ คณะกรรมการหมู่บ้านในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย จำนวน 188 คน คำนวณโดยใช้สูตร ของ (Krejcie and Morgan, 197, p. 267)

 **1.4.4 ตัวแปรที่ใช้ในการวิจัย**

 1.4.4.1 ตัวแปรอิสระ (Independent Variables) ได้แก่ คุณลักษณะของคณะกรรมการหมู่บ้านในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย คือ

 1) สถานะตำแหน่ง

 2) หมู่บ้านที่อยู่อาศัย

 1.4.4.2 ตัวแปรตาม (Dependent Variables) ได้แก่ การดำเนินงานตามเป้าหมายหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ประกอบด้วยองค์ประกอบธรรมาภิบาล ตามพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 ดังนี้

 1) ด้านการเกิดประโยชน์สุขของประชาชน

 2) ด้านการเกิดผลสัมฤทธิ์ต่อภารกิจของรัฐ

 3) ด้านการมีประสิทธิภาพ และเกิดความคุ้มค่าในเชิงภารกิจของรัฐ

 4) ด้านการลดขั้นตอนการปฏิบัติงาน

 5) ด้านการปรับปรุงภารกิจให้ทันต่อสถานการณ์

 6) ด้านการอำนวยความสะดวก และตอบสนองต่อความต้องการของประชาชน 7) ด้านการประเมินผลการปฏิบัติราชการอย่างสม่ำเสมอ

 **1.4.5 ระยะเวลาในการวิจัย**

 1.4.5.1 ระหว่างเดือนมิถุนายน - เดือนกันยายน พ.ศ. 2559 ระยะเวลา 4 เดือน

**1.5 นิยามศัพท์เฉพาะ**

 “คณะกรรมการหมู่บ้าน” หมายถึง กลุ่มบุคคลของแต่ละหมู่บ้านในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย มีหน้าที่เป็นศูนย์กลางของชุมชนในการประสานงาน เสนอความคิดเห็น ปัญหาต่าง ๆ ตลอดจนบริหารงานภายในชุมชนให้เป็นไปตามวัตถุประสงค์ของการจัดตั้งหมู่บ้าน โดยโครงสร้างของคณะกรรมการหมู่บ้านมี 2 กลุ่ม ประกอบด้วย กลุ่มได้มาโดยตำแหน่ง ได้แก่ ผู้ใหญ่บ้าน, ผู้ช่วยผู้ใหญ่บ้าน, สมาชิกสภาองค์กรปกครองส่วนท้องถิ่นที่มีภูมิลำเนาในหมู่บ้าน (ส.อบต. สท. สจ.) และผู้นำ หรือผู้แทนกลุ่มองค์กรในหมู่บ้านกลุ่มที่ได้มาจากการเลือกตั้ง ได้แก่ ผู้ทรงคุณวุฒิที่ประชาชนในหมู่บ้านเลือก

 “ความคิดเห็น” หมายถึง การแสดงออกทางด้านความคิด ความเชื่อ หรือความรู้สึก ทัศนคติ โดยอาศัยพื้นฐานความรู้ การรับรู้ประสบการณ์ แล้วเกิดการเรียนรู้ที่มีต่อสิ่งหนึ่งสิ่งใด หรือบุคคลหนึ่งบุคคลใด หรือสถานการณ์หนึ่งสถานการณ์ใด โดยการพูด หรือเขียนเกี่ยวกับลักษณะของการตีความหรือลงมติโดยอาศัยประสบการณ์ความรู้และสภาพแวดล้อมต่าง ๆ ว่ามีความเห็นด้วยหรือไม่เห็นด้วย ซึ่งไม่อาจบอกได้ว่าถูกต้องหรือไม่ ความคิดเห็นในที่นี้ หมายถึง การแสดงออกทางด้านความคิด ความเชื่อ หรือความรู้สึกของคณะกรรมการหมู่บ้านในเขตพื้นที่องค์การบริหารส่วนตำบลจุมพล อำเภอโพนพิสัย จังหวัดหนองคาย ต่อการดำเนินงานตามเป้าหมายธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย

 “ธรรมาภิบาล” หมายถึง แนวทางในการจัดระเบียบให้สังคม ภาครัฐ เอกชน ภาคประชาชนได้อยู่ร่วมกันอย่างสันติสุข โดยผ่านการมีระบบการเมืองและระบบราชการที่โปร่งใส มีความยุติธรรม มีความรับผิดชอบต่อสังคม และสามารถตรวจสอบการทำงานได้

 “การดำเนินงานตามเป้าหมายธรรมาภิบาล” หมายถึง การบริหารราชการเพื่อบรรลุเป้าหมาย ดังต่อไปนี้ การเกิดประโยชน์สุขของประชาชน, การเกิดผลสัมฤทธิ์ต่อภารกิจของรัฐ, การมีประสิทธิภาพและเกิดความคุ้มค่าในเชิงภารกิจของรัฐ, การลดขั้นตอนในการปฏิบัติงาน, การปรับปรุงภารกิจให้ทันต่อสถานการณ์, การอำนวยความสะดวก และตอบสนองต่อความต้องการของประชาชน และการประเมินผลการปฏิบัติราชการอย่างสม่ำเสมอ มีรายละเอียด ดังนี้

 “ด้านการเกิดประโยชน์สุขของประชาชน” หมายถึง การดำเนินงานตามเป้าหมายของหลักธรรมาภิบาล ขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับการปฏิบัติราชการที่มีเป้าหมาย เกิดความผาสุก และความเป็นอยู่ที่ดีของประชาชนความสงบ และความปลอดภัย ของสังคมส่วนรวม สามารถตอบสนองความต้องการของประชาชน รวมทั้งเกิดผลกระทบในเชิงบวกต่อการพัฒนาชีวิตของประชาชน

 “ด้านการเกิดผลสัมฤทธิ์ต่อภารกิจของรัฐ”หมายถึง การดำเนินงานตามเป้าหมายของหลักธรรมาภิบาล ขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับการบริหารงานมุ่งเน้นผลลัพธ์ที่เกิดขึ้น สอดคล้องกับภารกิจ และวัตถุประสงค์ที่กำหนดขึ้นไว้ใช้ทรัพยากรอย่างมีประสิทธิภาพกำหนดตัวชี้วัดผลการปฏิบัติงานได้อย่างชัดเจน เพื่อให้ได้รับผลลัพธ์ตรงตามวัตถุประสงค์ ที่วางไว้โดยมีการบริหารแบบมุ่งเน้นผลสัมฤทธิ์ และการจัดทำข้อตกลงว่าด้วยผลงานในทุกระดับ ด้านการมีประสิทธิภาพ และเกิดความคุ้มค่าในเชิงภารกิจของรัฐ หมายถึง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับกำหนดวิธีการปฏิบัติงานของส่วนราชการให้เกิดประสิทธิภาพและประสิทธิผล และวัดความคุ้มค่าในแต่ละภารกิจ มีความโปร่งใส ความคุ้มค่า และความชัดเจนในการปฏิบัติราชการ สามารถวิเคราะห์ความเป็นไปได้ และความคุ้มค่าของแผนงาน จัดระบบการวางเป้าหมายการทำงาน และวัดผลงานของแต่ละบุคคลที่เชื่อมโยงกับระดับองค์กร

 “ด้านการลดขั้นตอนการปฏิบัติงาน” หมายถึง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับ การปรับปรุงการปฏิบัติงาน การปฏิบัติงานเกินความจำเป็น การกำหนดระยะเวลาปฏิบัติงาน และจัดให้มีการกระจายอำนาจการตัดสินใจ การปฏิบัติงานในรูป (One - Stop Service) และการปฏิบัติงานเสร็จสิ้นที่จุดบริการใกล้ตัวกับประชาชน

 “ด้านการปรับปรุงภารกิจให้ทันต่อสถานการณ์” หมายถึง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับ การมีการทบทวนการทำงาน และปรับปรุงกระบวนการ และขั้นตอนการทำงานใหม่อยู่เสมอการยุบเลิกส่วนงานที่ไม่จำเป็น และการปรับปรุงกฎเกณฑ์ กฎระเบียบต่าง ๆ มีการตรวจสอบแผนงานและโครงการทุกระยะให้เหมาะสมกับสถานการณ์อยู่เสมอ

 “ด้านการอำนวยความสะดวก และตอบสนองต่อความต้องการของประชาชน” หมายถึง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับ การปฏิบัติราชการที่มุ่งเน้นถึงความต้องการ และความพึงพอใจของประชาชน การสำรวจความต้องการของประชาชนผู้รับบริการเป็นหลักโดยมี และความพึงพอใจของผู้รับบริการในหลากหลายวิธีและเป็นไปอย่างสม่ำเสมอ เพื่อนำมาปรับปรุงการปฏิบัติราชการต่อไป “ด้านการประเมินผลการปฏิบัติราชการอย่างสม่ำเสมอ” หมายถึง การดำเนินงานตามเป้าหมายของหลักธรรมาภิบาลขององค์การบริหารส่วนตำบลจุมพล อำเภอโพนพิสัย จังหวัดหนองคาย ที่เกี่ยวกับการตรวจสอบ และวัดผลการปฏิบัติงาน การปฏิบัติงานขององค์กรให้บรรลุเป้าหมายได้อย่างมีประสิทธิภาพ เพื่อให้เกิดระบบการควบคุมตนเอง ซึ่งจะทำให้สามารถผลักดันมีส่วนร่วม การเปิดโอกาสให้ผู้เกี่ยวข้องมีส่วนร่วมรับรู้ และตัดสินใจการบริหารจัดการโดยให้ประชาชน “องค์การบริหารส่วนตำบล” หมายถึง องค์กรปกครองส่วนท้องถิ่นที่ได้รับการยกฐานะมาจากสภาตำบลตามพระราชบัญญัติสภาตำบลและองค์การบริหารส่วนตำบล พ.ศ. 2537 ซึ่งมีผลบังคับใช้ตั้งแต่ วันที่ 2 มีนาคม พ.ศ. 2538 ในการวิจัยครั้งนี้ องค์การบริหารส่วนตำบล หมายถึง องค์การบริหารส่วนตำบลจุมพล อำเภอโพนพิสัย จังหวัดหนองคาย

**1.6 ประโยชน์ที่ได้รับจากการวิจัย**

 ผลจากการวิจัยจะเป็นสารสนเทศที่เป็นข้อมูลเชิงประจักษ์สามารถนำไปใช้เป็นแนวทางในการพิจารณาวางแผนพัฒนาปรับปรุง การบริหารงานขององค์การบริหารส่วนตำบลจุมพล อำเภอโพนพิสัย จังหวัดหนองคาย และองค์กรส่วนท้องถิ่นอื่น ๆ เพื่อตอบสนองความต้องการของท้องถิ่นและประชาชน อย่างมีประสิทธิภาพและประสิทธิผล ยิ่งขึ้นต่อไป